समाज ने बड़े-बड़ों का इलाज कर दिया, इनका भी होगा: मलिक
हांसी | बरवालामें सांगवान गुट के सम्मेलन में मारपीट की गूंज रामायण धरने तक सुनाई दी। रेलवे ट्रैक के पास धरने पर नेताओं ने बरवाला रैली में मारपीट होने की जानकारी दी तो लोगों ने तालियां बजाई। अखिल भारतीय जाट आरक्षण संघर्ष समिति के जिला प्रधान कृष्ण किरमारा ने लोगों को यह जानकारी दी। वहीं, धरने पर समिति के दिल्ली के पदाधिकारी पहुंचे।
किरमारा ने मंच पर कहा कि बरवाला में 350-400 लोग इकट्ठे हुए। खबर आई है कि वे आपसी में थपड़म थपड़ा हो गए। किसी की चप्पल गुम हो गई तो किसी का कुर्ता फट गया। इनकी यह हालत है। थोड़ी दूरी पर फोर्स भी खड़ी थी। क्योंकि वह सरकार के आदमी थे, इसलिए किसी ने कुछ नहीं किया। उन्होंने कहा कि सूबेसिंह समैण अन्य गांवों में प्रचार कर रहे हैं। खरड़ भगाना ने इनका बहिष्कार किया है। इनका धन्यवाद करते हैं। नैन खाप का प्रधान भी समर्थन के साथ दनौदा के समिति के धरने पर बैठ गया है। प्रदेश प्रवक्ता रामभगत मलिक ने कहा कि तीन दिन लालबत्ती की गाड़ियां लगाकर सरकार गांव-गांव में घूम रहे हैं। सरकारी आदमियों को बरवाला में इकट्ठा किया गया है। उन्होंने कहा कि इन लोगों का इलाज तो आप लोगों को करना पड़ेगा। बरवाला में लकड़बग्घे इकट्ठे हो रहे हैं। उन्होंने कहा कि समाज ने बड़े-बड़ों का इलाज कर दिया। इनका भी इलाज कर दिया जाएगा। सोमवार को सरसौद में सुबह दस बजे धरना शुरू हो जाएगा। दिल्ली से आए समिति के राष्ट्रीय महासचिव रोहताश हुड्डा ने कहा कि 20 मार्च को दिल्ली में संसद घेराव होगा। सरकार को जितना समय देना था, हमने दे दिया। अब आर-पार की लड़ाई का समय है। 20 मार्च को जब दिल्ली की तरफ कूच करेंगे तो बॉर्डर पर रोकने का प्रयास किया जाएगा। जब बॉर्डर पर रोकने का प्रयास करें तो आप लोग वहीं हाइवे पर बैठ जाएं।
दिल्ली से आए समिति के दिल्ली के प्रदेश उपाध्यक्ष यशपाल सिंह दहिया ने कहा कि दिल्ली की टीम की तरफ से वह निमंत्रण देने के लिए आए हैं। 20 मार्च को हिसार जिले का समाज का कोई भी व्यक्ति घर नहीं रहना चाहिए। सबके सब ट्रैक्टर ट्रालियों में बैठकर दिल्ली कूच करेंगे।
hin_Deva hin_Deva hin_Deva hin_Deva